**ETTEVÕTETE DIGITALISEERIMISE TEEKAARDI ARENDUSTEGEVUSTE TOETUSE TAOTLUSTE HINDAMISMETOODIKA**

1. Taotluse hindamise kord

1.1.  **Ettevõtja digitaliseerimise teekaardi** **arendustegevuste toetuse**  raames esitatud ja vastavaks tunnistatud taotlusi hindab rakendusüksus, kaasates vajadusel eksperte.

1.2. Taotluse hindamisel võetakse arvesse nii taotluses sisalduv kui ka muud andmed, mis on kättesaadavad avalikest andmekogudest.

1.3.  Taotlusi hinnatakse kõigi käesoleva hindamismetoodika punktis 2 loetletud hindamiskriteeriumide lõikes hindeskaalade alusel.

1.4.  Taotlusi hinnatakse skaalal 0–4. Hindamisel valitakse hinne, mille kirjelduses enamik aspekte vastab projektis esinevatele asjaoludele. Hinne 3 valitakse juhul kui projektis kirjeldatud asjaolud sobituvad sisult hinde 4 kirjelduses toodud aspektide ja hinde 2 kirjelduses toodud aspektide vahele või hõlmavad aspekte mõlema hindepunkti kirjeldusest. Hinne 1 valitakse juhul kui projektis kirjeldatud asjaolud sobituvad sisult hinde 2 kirjelduses toodud aspektide ja hinde 0 kirjelduses toodud aspektide vahele või hõlmavad aspekte mõlema hindepunkti kirjeldusest.

1.5.  Taotluse hindamisel antud koondhinne moodustub hindamiskriteeriumide hinnete kaalutud keskmisest. Taotluse koondhinne ja hindamiskriteeriumite hinded arvutatakse täpsusega kaks (2) kohta peale koma.

1.6.  Rahuldamisele kuuluvad nõuetele vastavaks tunnistatud taotlused, mis käesoleva hindamismetoodika punktis 2 toodud hindamiskriteeriumide alusel on saanud koondhindeks vähemalt 2,50 ja iga punktis 2 toodud hindamiskriteeriumi lõikes vähemalt 2,00.

1.7.  Taotlus ei kuulu rahuldamisele juhul, kui selle hindamisel antud koondhinne jääb alla 2,50 või kui vähemalt üks käesoleva hindamismetoodika punktis 2 loetletud hindamiskriteeriumidest hinnatakse hindega alla 2,00.

**2.Taotluse hindamiskriteeriumid ja nende osakaalud, hinnete kirjeldused:**

|  |  |  |
| --- | --- | --- |
| **1. Projekti mõju määruse eesmärkide ja tulemuste saavutamisele** | | *30%* |
| Hinnatakse projekti kooskõla valdkondlike arengukavadega, projekti mõju rakenduskava erieesmärgi ja meetme eesmärkide saavutamisele, sh  projekti kooskõla „[Eesti digiühiskonna arengukava 2030](https://mkm.ee/sites/default/files/documents/2022-04/Digi%C3%BChiskonnna%20ARENGUKAVA_13.12.2021.pdf)“, projekti panust rakenduskava erieesmärki „[Digitaliseerimisest kasu toomine kodanike, ettevõtjate, teadusasutuste ja avaliku sektori asutuste jaoks](https://pilv.rtk.ee/s/Wb2p6C3a6s5a9Ji)“ (erasektoris oleks piisav digitaalne võimekus) ning projekti panust meetme eesmärgi ning väljundnäitajate saavutamisse - osakaal 30 protsendipunkti koondhindes; | |  |
| 4 | Projekti tegevuste tulemusena luuakse selged eeldused ettevõtte digitaliseerituse suurendamiseks, arendatakse protsesside tulemuslikkust ning kasvatatakse ettevõtja konkurentsivõimet ja võimekust suurendades seeläbi oma toodete ja teenuste lisandväärtust. Projekti tegevused (nõustamine ja arendustegevused) on otseselt seotud digitaliseerimise teekaardil esitatud kitsaskohtadega ja aitavad neid lahendada või toetavad teekaardil esitatud arenguvõimaluste elluviimist digitaliseerimiseks, automatiseerimiseks ja küberturvalisuse tõstmiseks laiaulatuslikult (terviklikult).  Projektil on suur mõju ettevõtte arengule, määruse eesmärkide saavutamisele. |  |
| 3 | *Vahepealne hinnang* |
| 2 | Projekti tegevused on osaliselt seotud digitaliseerimise teekaardil esitatud kitsaskohtadega või arenguvõimalustega, kuid mõju ettevõtte digitaliseerituse kasvule, konkurentsivõimele ja lisandväärtuse suurenemisele jääb piiratuks. Mõned arendused võivad parandada protsesside tulemuslikkust, kuid terviklik ja süsteemne lähenemine digitaliseerimisele, automatiseerimisele või küberturvalisusele puudub või on ebapiisav. Projekti mõju ettevõtte arengule ja määruse eesmärkide saavutamisele on keskpärane. |
| 1 | *Vahepealne hinnang* |
| 0 | Projekti tegevused ei ole seotud digitaliseerimise teekaardil esitatud kitsaskohtade ega arenguvõimalustega või on seos minimaalne ja formaalne. Projektil puudub mõju ettevõtte digitaliseerituse taseme, konkurentsivõime või toodete ja teenuste lisandväärtuse suurendamisele. Projekti tegevused ei panusta ettevõtte arengusse ja määruse eesmärkide saavutamisse. Projekti käigus tehakse üksiktegevusi ja nende mõju määruse eesmärkide saavutamisele on nõrk. |
| **2. Projekti põhjendatus** | | *20%* |
| Hinnatakse projekti põhjendatust – osakaal 20 protsendipunkti koondhindes. | |  |
| 4 | Teekaardi ja tegevuskava põhised tegevused on loogilised ja terviklikud. Projekti eesmärgid on selgelt kirjeldatud ning neid on võimalik hinnata. Projektis on selgelt defineeritud kitsaskohad, mida lahendatakse. Projektis ettenähtud tegevused võimaldavad saavutada projekti eesmärgid ning planeeritud väljundid ja tulemused parimal moel. Projekt on jagatud loogilisteks etappideks. Ajakava on loogiline, selles on arvestatud piisav varu ettenägematute viivituste tarbeks. |  |
| 3 | Vahepealne hinnang |
| 2 | Teekaardi ja tegevuskava põhised tegevused on piisavalt selged, kuid projekti tulemused ei ole üheselt hinnatavad ja mõõdetavad. Projektis defineeritud kitsaskohade ja tegevuste vahel on vasturääkivusi ning tulemuste saavutamine võib olla ohus. Projekti etapid on hajusad ja ei ole selgelt eristatavad. Ajakava on üldiselt realistlik, kuid ei jäta võimalike ootamatuste tarbeks varu. |
| 1 | Vahepealne hinnang |
| 0 | Teekaardi ja tegevuskava põhised tegevused on ebaselged, tulemused ei ole mõõdetavad. Projekti eesmärgid ei ole saavutatavad planeeritud tegevustega. Ajakavas ei ole piisavalt varu erinevate ootamatute asjaolude puhuks, ajakava ei ole realistlik. Projekti vaheetapid ei ole selgesti eristatavad. |
| **3. Projekti kuluefektiivsus** | | *10%* |
| Hinnatakse, kas projekti planeeritud eelarve on realistlik ja mõistlik ning kas on selge, milliste arvutuste ja hinnangute alusel on eelarve kokku pandud – osakaal 10 protsendipunkti koondhindes; | |  |
| 4 | Projekti eelarve on koostatud detailselt, läbipaistvalt ja kuluefektiivselt ning kulud toetavad selgelt projekti elluviimist. Projekti tegevustega seotud kulud on detailselt kirjeldatud ning tõendatud võrreldavate pakkumiste, hinnakalkulatsioonide vms kulude aluseks olevate dokumentidega. Kõik eelarves väljatoodud kulud vastavad ligikaudsetele turuhindadele. |  |
| 3 | Vahepealne hinnang |
| 2 | Projekti eelarve ei ole avatud piisava detailsuse, läbipaistvusega ja projekti saaks ellu viia kuluefektiivsemalt. Projekti tegevustega seotud kulud on kirjeldatud ja tõendatud, kuid neis esineb küsitavusi. Osa eelarves välja toodud kulusid on reaalsest turuhinnast üle- või alahinnatud või tekitavad proportsioonid kuluridade vahel või sees küsitavusi. |
| 1 | Vahepealne hinnang |
| 0 | Projekti eelarve ei ole läbipaistev ega kuluefektiivne. Projektiga seotud kulud ei ole läbipaistvad ning seotus projekti eesmärkidega on ebaselge või põhjendamata. Eelarves väljatoodud kulud ei vasta turuhindadele ja on selgelt kas üle- või alahinnatud. Projekti eelarve on tegevuste elluviimiseks  ebapiisav või ülepaisutatud ning toetuse kasutamine ei ole efektiivne. |
| **4. Toetuse taotleja suutlikkus projekti ellu viia** | | *30%* |
| Hinnatakse, kas toetuse taotlejal (ettevõttel ja tema meeskonnal) on vajalik kvalifikatsioon ja kogemused, õiguslikud, organisatsioonilised ja tehnilised eeldused projekti elluviimiseks ning võimekus tagada projekti tulemuste kestlikkus ja jätkusuutlikkus. – osakaal 30 protsendipunkti koondhindes. | |  |
| 4 | Meeskond on komplekteeritud kompetentsete isikutega (projektimeeskonnal on olemas teadmised ja varasem kogemus). Meeskonna liikmed ja rollid on  läbimõeldud, liikmete kompetentsid toetavad projekti elluviimist. Meeskond ja väljavalitud teenusepakkuja on valdkonnas pädevad.  Taotleja finantsvõimekus (omavahendid või laen) on piisav, et kindlustada taotluses toodud tegevuste elluviimiseks vajalik finantseerimine, projekti eesmärkide saavutamine ja tulemuste pikaajaline jätkusuutlikkus. Riskide realiseerumisel on ettevõttel piisav puhver, et projekti tegevustega jätkata ning tema tavapärasele äritegevusele ei avaldada see olulist mõju. Väljatöötatud tulemusi rakendatakse ka pärast projekti lõppu. Ettevõtjal on selge plaan jätkutegevuste elluviimiseks. |
| 3 | Vahepealne hinnang |
| 2 | Meeskond on tagasihoidliku kogemusega. Kogemus on projekti tegevusvaldkonnast erinevast valdkonnast, kuid piisav antud projekti läbiviimiseks. Meeskonna liikmed ja rollid on pealiskaudselt läbi mõeldud, liikmete kompetentsid toetavad projekti elluviimist. Meeskonna kogemused näitavad rahuldavat võimekust tulemuste rakendamiseks. Meeskonnaliikmete analoogsete ülesannete või projektide täitmise kogemus on vähene.  Taotleja finantsvõimekus on keskpärane, et kindlustada taotluses toodud tegevuste finantseerimine, projekti eesmärkide saavutamine ja tulemuste jätkusuutlikkuse tagamine. Taotlejal on võimalik vajadusel kaasata täiendavaid finantsvahendeid tegevuskavas ettenähtud investeeringute teostamiseks. Riskide maandamise plaan on olemas. Projekti ebaõnnestumise korral on võimalik jätkata tavapärase äritegevusega. Riskide realiseerumisel on projekti jätkamine küsitav. Väljatöötatud tulemusi on tõenäoliselt võimalik rakendada ka pärast projekti lõppu ning on kirjeldatud mõningaid jätkutegevusi. |
| 1 | Vahepealne hinnang |
| 0 | Meeskonnal ei ole varasemat kogemust või on kogemus tagasihoidlik. Välise kompetentsi kaasamine on tagasihoidlik. Meeskonna liikmete rollid on selgitamata.  Taotleja finantsvõimekus ei ole piisav, et tagada projekti finantseerimine. Taotlejal puuduvad finantsvahendid või võimalused täiendavate finantsvahendite kaasamiseks tegevuskavas ettenähtud investeeringute teostamiseks ning projekti eesmärkide elluviimiseks ja tulemuste jätkusuutlikkuse tagamiseks. Vähene finantsvõimekus ei luba olulisi kõrvalekaldeid planeeritud eelarvest ega ettenägematuid kulusid. Riskide realiseerumisel on oluliselt häiritud ettevõtte tavapärane majandustegevus. Projekt ei oma olulist rolli ettevõtja arengus ning väljatöötatud tulemusi ei ole võimalik rakendada pärast projekti lõppu. |
| **5. Projekti kooskõla Eesti „2035” aluspõhimõtete ja sihtidega** | | *10%* |
| Hinnatakse, Projekti kooskõla Eesti „2035” aluspõhimõtete ja sihtidega – osakaal 10 protsendipunkti koondhindes.  Hinnatakse strateegia Eesti 2035 aluspõhimõtete hoidmist ja sihtide saavutamist, tasakaalustatud regionaalset arengut, soolist võrdõiguslikkust, võrdseid võimalusi, ligipääsetavust ning keskkonna- ja kliimaeesmärke toetaval moel järgmiste horisontaalsete näitajatega:  1) soolise võrdõiguslikkuse indeks – soolise aspektiga arvestamine on asjakohane, kui projekti raames toimuv tegevus on suunatud inimestele ja sellel võib olla erinev mõju naistele ja meestele (näiteks ravimid, tervisediagnostika). Kui erinev mõju on võimalik, siis tuleb tegevuste elluviimisel soolist mõõdet arvesse võtta ning projekt panustab soolise võrdõiguslikkuse indeksisse. Lisainfo: <https://kompetentsikeskus.sm.ee/et/abiks-rakendajale/2021-2027/toetuse-taotlejale-ja-saajale/digitooriist/kuidas-projektis-edendada-soolist-vordsust>  2) hoolivuse ja koostöömeelsuse mõõdik – kui projekti raames toimuv tegevus on suunatud riskirühmade (eakad, puudega inimesed jne) aitamisele, panustab see hoolivuse ja koostöömeelsuse mõõdikusse. Hooliv ühiskond on tähelepanelik ja abivalmis. Siin on igaühel võimalus eneseteostuseks terve elukaare ulatuses ning tagatud on selleks vajalik tugivõrk. Töö-, pere- ja eraelu ühitamine on toetatud, ühiskondlikesse ja kultuurilistesse tegevustesse panustab igaüks sõltumata east ning inimeste heaolu on paranenud. Koostöömeelne ühiskond põhineb ühtekuuluvustundel ning inimeste valmisolekul aktiivselt panustada ühiste eesmärkide saavutamisse ning hüvede loomisse. Iga inimene, pere- ja kogukond ning vabaühendus saab ja tahab ühiskonnakorralduses kaasa lüüa ja koostööd teha.  3) ligipääsetavuse näitaja – kui projekti raames toimuv tegevus on mõeldud kasutamiseks laiemale avalikkusele, siis peab olema tagatud ligipääsetavus nelja peamise erivajadusega (liikumis-, nägemis-, kuulmis- ja intellektipuue) inimestele ning sellisel juhul panustab projekt ligipääsetavuse mõõdikusse. Lisainfo: <https://kompetentsikeskus.sm.ee/et/vordsed-voimalused/ligipaasetavus/ligipaasetavuse-parandamine/ligipaasetavus-fuusilisele-keskkonnale>  4) väljaspool Harjumaad loodud sisemajanduse koguprodukt elaniku kohta Euroopa Liidu 27 keskmisest – ettevõte tegevus toimub väljaspool Harjumaad.  5) kasvuhoonegaaside netoheide CO2 ekvivalentides – panustatakse kasvuhoonegaaside netoheide CO2 ekvivalenttonnides vähenemisse. | |  |
| 4 | Projekt panustab kahte või enamasse strateegia Eesti 2035 näitajasse. |
| 3 | Vahepealne hinnang |
| 2 | Projekt panustab vähemalt ühte strateegia Eesti 2035 näitajasse. |
| 1 | Vahepealne hinnang |
| 0 | Projekt ei panusta strateegia Eesti 2035 näitajatesse. |